SET ปิดเช้าพุ่งกระฉูด15จุด หลังราชกิจจาฯประกาศพ.ร.ฎ.เลือกตั้งส.ส. จับตากกต.ประชุมบ่ายนี้
SET ปิดเช้าพุ่งกระฉูด15จุด หลังราชกิจจาฯประกาศพ.ร.ฎ.เลือกตั้งส.ส. จับตากกต.ประชุมบ่ายนี้ โดยดัชนีปิดตลาดเช้านี้ที่ระดับ 1,617.25 จุด เพิ่มขึ้น 15.48 จุด หรือ 0.97% มูลค่าการซื้อขาย 3.81 หมื่นล้านบาท
23 ม.ค. 2562

ผู้สื่อข่าวรายงานว่า ดัชนีปิดตลาดเช้านี้ที่ระดับ 1,617.25 จุด เพิ่มขึ้น 15.48 จุด หรือ 0.97% มูลค่าการซื้อขาย 3.81 หมื่นล้านบาท
10 หุ้นดันดัชนีเช้านี้

ด้าน นายประกิต สิริวัฒนเกตุ ผู้อำนวยการฝ่ายวิเคราะห์หลักทรัพย์ บล.กสิกรไทย เปิดเผยว่า ดัชนีหุ้นไทยในช่วงเช้าที่ผ่านมาปรับตัวขึ้นสวนทางตลาดหุ้นในภูมิภาคเอเชียที่ส่วนใหญ่เคลื่อนไหวในแดนลบ รับปัจจัยบวกจากราชกิจจานุเบกษาเผยแพร่พระราชกฤษฎีกาให้มีการเลือกตั้งสมาชิกสภาผู้แทนราษฎรเป็นการทั่วไป พ.ศ.2562 ออกมา ซึ่งทำให้นักลงทุนเกิดความมั่นใจว่าจะมีการจัดการเลือกตั้งขึ้นแน่นอน ส่งผลให้ดัชนีฯปรับขึ้นสู่ระดับที่ควรจะเป็น
ขณะที่ในช่วงบ่ายวันนี้มีรายงานข่าวว่าคณะกรรมการการเลือกตั้ง (กกต.) จะมีการจัดประชุมเพื่อหารือระบุวันเลือกตั้ง ซึ่งคาดว่าจะมีการจัดเลือกตั้งไม่เร็วไปกว่าวันที่ 23 มี.ค.62 ทำให้มีโอกาสที่นักลงทุนจะทำการขายทำกำไรได้หลังจากปรับตัวขึ้น
นอกจากนี้ หลังการเลือกตั้งมีความชัดเจนมากขึ้น คาดว่าจะเริ่มเห็นสัญญาณกระแสเม็ดเงินไหลเข้าจากนักลงทุนต่างชาติ แม้อาจมีจำนวนไม่มากนักจากภาวะสภาพคล่องทั่วโลกชะลอตัวลง อย่างไรก็ดี มองว่าหุ้นขนาดใหญ่จะเป็นที่สนใจจากนักลงทุนต่างชาติ อาทิ หุ้นในกลุ่มพลังงาน และโรงกลั่น, กลุ่มธนาคารพาณิชย์, กลุ่มอสังหาริมทรัพย์ และกลุ่มรับเหมาก่อสร้าง
สำหรับแนวโน้มการลงทุนช่วงบ่ายนี้ นายประกิต มองว่า ตลาดหุ้นไทยยังมีโมเมนตัมดีต่อเนื่องแม้ว่าอาจจะมีแรงขายทำกำไรออกมาบ้าง คาดว่าดัชนีฯจะเคลื่อนไหวอยู่ในกรอบ 1,608-1,620 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
KBANK มูลค่าการซื้อขาย 2,490.69 ล้านบาท ปิดที่  191 บาท เพิ่มขึ้น 2 บาท
PTT มูลค่าการซื้อขาย 2,425.64 ล้านบาท ปิดที่ 49.75 บาท เพิ่มขึ้น 0.25 บาท
AOT มูลค่าการซื้อขาย 2,013.58 ล้านบาท ปิดที่ 69.25 บาท เพิ่มขึ้น 0.75 บาท
BDMS มูลค่าการซื้อขาย 1,536.52 ล้านบาท ปิดที่ 23.30 บาท  เพิ่มขึ้น 0.60 บาท
SCB มูลค่าการซื้อขาย 1,407.66 ล้านบาท ปิดที่ 129.50 บาท เพิ่มขึ้น 2.50 บาท
 